## Hisenda i Agricultura activen una línia de finançament IVF per al sector agroalimentari amb un impacte de 2,2 milions en estalvi financer

*** Les empreses beneficiàries podran accedir a préstecs amb el tipus d’interés bonificat per a dur a terme nous projectes que donaran impuls al sector agroalimentari en la Comunitat Valenciana
* La consellera d’Hisenda i el conseller d’Agricultura han visitat hui a Alboraia les instal·lacions de l’empresa Fartons Polo**

La Conselleria d’Hisenda i Economia, a través de l’Institut Valencià de Finances, i la Conselleria d’Agricultura, Aigua, Ramaderia i Pesca, activen una nova línia de finançament que permetrà a les empreses del sector agroalimentari accedir a préstecs bonificats i estalviar fins a 2,2 milions d’euros en costos financers.

Així ho han anunciat Ruth Merino i Miguel Barrachina, titulars dels dos departaments, que han visitat hui, acompanyats pel director general de l’IVF, Enrique Montes, i el director general de la Indústria i Cadena Agroalimentària, Ernesto Fernández, les instal·lacions de l’empresa Fartons Polo, situada a Alboraia.

La nova línia de préstecs bonificats, la convocatòria dels quals s’ha publicat hui en el *Diari Oficial de la Generalitat Valenciana*, permetrà a les empreses del sector agroalimentari accedir a crèdits d’entre 100.000 i 600.000 euros, en terminis molt avantatjosos, de 2 a 4 anys per a operacions de circulant i 4 a 7 anys per a operacions que tinguen com a finalitat dur a terme una nova inversió, i amb un interés fix de l’1,5 % gràcies a la subvenció aportada per la Conselleria d’Agricultura, que es destinarà a la bonificació de costos financers.

Miguel Barrachina ha assenyalat que esta línia d’ajudes “està dirigida a societats mercantils i cooperatives que formen part de la indústria i la cadena agroalimentària de la Comunitat Valenciana”.

Per a poder beneficiar-se, hauran de desenrotllar la seua activitat dins dels codis 10 (Indústria de l’alimentació), 11 (Fabricació de begudes), 46.2 (Comerç a l’engròs de matèries primeres agràries i d’animals vius) i 46.3 (Comerç a l’engròs de productes alimentaris) de la Classificació nacional d’activitats econòmiques (CNAE-2009), els quals comprenen tant la indústria manufacturera agroalimentària com el comerç a l’engròs de productes agrícoles i agroalimentaris.

A més, podran finançar-se tant noves inversions en actiu fix com necessitats de capital circulant.

“L’objectiu d’esta línia de finançament és impulsar la transformació del sector agroalimentari, facilitant que les empreses beneficiàries milloren la seua competitivitat, no solament en l’àmbit nacional, sinó també en els mercats internacionals”, ha destacat el conseller Miguel Barrachina.

La consellera Ruth Merino ha valorat molt positivament la posada en marxa d’este nou instrument “que permetrà impulsar projectes vinculats al sector agroalimentari, contribuint al seu creixement, expansió comercial i desenrotllament tecnològic”.

A més, Merino ha destacat el paper de l’IVF com a instrument financer transversal al servici de les diferents àrees del Consell, “que adapta la seua cartera de productes i les seues actuacions en funció de les necessitats o estratègies detectades des de cada departament. Això ens permet canalitzar recursos cap a sectors clau, respondre amb agilitat a noves necessitats i reforçar l’impacte de les polítiques públiques en el teixit empresarial valencià”.

Les empreses interessades a accedir a esta nova línia de préstecs poden consultar les condicions de finançament d’este producte i presentar les seues sol·licituds a través de la seu electrònica de l’Institut Valencià de Finances (prestamos.ivf.es).

**Exemple pràctic**

Prenent com a referència un préstec per import de 350.000 euros amb un període de devolució de cinc anys, l’empresa obtindria una ajuda en forma d’estalvi en costos financers de 57.750 euros (un 16,5 % del valor de l’operació).

Fecha: 01/08/2025